U-I-86/11
Natisni
Opravilna št.:
U-I-86/11
Datum odločitve:
5. 4. 2012
ECLI:
ECLI:SI:USRS:2012:U.I.86.11
Akt:
Zakon o ratifikaciji Sporazuma o socialnem zavarovanju med Republiko Slovenijo in Bosno in Hercegovino ter Administrativnega dogovora o izvajanju Sporazuma o socialnem zavarovanju med Republiko Slovenijo in Bosno in Hercegovino (Uradni list RS, št. 37/08, MP, št. 10/08) (BBHSZ)
Izrek:
Pobuda za začetek postopka za oceno ustavnosti Zakona o ratifikaciji Sporazuma o socialnem zavarovanju med Republiko Slovenijo in Bosno in Hercegovino ter Administrativnega dogovora o izvajanju Sporazuma o socialnem zavarovanju med Republiko Slovenijo in Bosno in Hercegovino (Uradni list RS, št. 37/08, MP, št. 10/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Simo Lukić, Maribor
Datum vloge:
26. 4. 2011
Vrsta odločitve:
sklep
Vrsta rešitve:
zavrženje
Dokument:
US29727
Dokument v PDF obliki:
U-I-86-11.pdf
138 KB
Prenesite datoteko
U-I-86/11-3
5. 4. 2012
SKLEP
Ustavno sodišče je v postopku za preizkus pobude Sima Lukića, Maribor, na seji 5. aprila 2012
sklenilo:
Pobuda za začetek postopka za oceno ustavnosti Zakona o ratifikaciji Sporazuma o socialnem zavarovanju med Republiko Slovenijo in Bosno in Hercegovino ter Administrativnega dogovora o izvajanju Sporazuma o socialnem zavarovanju med Republiko Slovenijo in Bosno in Hercegovino (Uradni list RS, št. 37/08, MP, št. 10/08) se zavrže.
OBRAZLOŽITEV
1. Pobudnik izpodbija v izreku tega sklepa navedeni akt. Z uveljavitvijo Sporazuma o socialnem zavarovanju Republike Slovenije in Bosne in Hercegovine (v nadaljevanju Sporazum), po katerem nosilec obveznega pokojninskega zavarovanja posamezne pogodbenice zavarovancu odmeri in izplačuje (le) sorazmerni del pokojnine, naj bi se položaj državljanov Republike Slovenije, ki so del pokojninske dobe dopolnili v nekdanji Socialistični republiki Bosni in Hercegovini, bistveno poslabšal. Do uveljavitve Sporazuma naj bi bila pokojninska doba, pridobljena v drugih republikah nekdanje Socialistične federativne republike Jugoslavije, obravnavana, kot da bi bila pridobljena v Republiki Sloveniji. Takšna ureditev naj bi bila za navedeno skupino zavarovancev, med katere sodi tudi sam, bistveno ugodnejša in zato sprejemljivejša. Sporazum naj bi bil krivičen in diskriminatoren, kršil naj bi njihove z Ustavo zagotovljene ekonomske in socialne človekove pravice. Svoje trditve pobudnik opira na informativna izračuna pokojnine, pridobljena pri Zavodu za pokojninsko in invalidsko zavarovanje Slovenije.
2. Iz vsebine pobude izhaja, da pobudnik nasprotuje le 22. členu Sporazuma, ki ureja določitev sorazmernega dela dajatve. Zato je Ustavno sodišče njegovo pobudo preizkusilo le v tem obsegu.
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Izpodbijana ureditev odmere pokojnine ne posega neposredno v pobudnikov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa (v obravnavanem primeru je to odločba o priznanju in odmeri pravice do starostne pokojnine), hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82).
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik